Fil-kikkra jew fit-tazza. Bil-ħalib jew bil-lumi. Min iħallih jibred u min iniżżlu sħun… ikollu ħalqu infurrat. Waħdu jew ma' xi biċċa kejk, inkella ftit ottijiet biex tbillhom. Ngħidu kelma dwar din ix-xarba sħuna li writna mill-Ingliżi u għamilnieha tagħna. Qabelxejn, nota ortografika, għax bosta jiktbuha ħażin. Tinkiteb mingħajr aċċent: kafè bl-aċċent, imma te le. Appuntu, bħall-kelma le . Għalkemm daħlet fil-Malti mit-Taljan, in-nisel tagħha Ċiniż Mandarin, chá . Kważi fil-lingwi kollha l-kelma għandha tliet għamliet: te , bħal fil-Malti ( te ) u l-Ingliż ( tea ), cha , bħal fil-Portugiż ( chá ) u l-Persjan ( chā ), u chai , bħal fit-Tork ( çay ) u s-Sloven ( čaj ). Fi kliem ieħor, meta tixrob iċ-chai tea, tkun qed tieħu te te. Tant daħal fil-kultura tagħna li għandna parti mill-ġurnata ddedikata għalih, ħin it-te . Min ikun iridu ħafif u min jieħdu karg . Aġġettiv li ma tantx jitħallat ma' nomi. Ġeneralment nużawh għall-intensità tal-kuluri, eżempju aħmar karg , jew għal te u kafè li jkun qawwi. Ġej mit-Taljan carico , jiġifieri mimli, intens, qawwi. Fil-fatt, it-Taljani jgħidu caffè leggero , bħall-Malti ħafif, jew caffè carico , appuntu karg. Ġieli lanqas nittendu li dil-kelma ġejja mill-Ingliż kettle . Forsi għax tieħu l-plural miksur ktieli . Għandna kliem ieħor ta' nisel Ingliż li tant intgħaġen mal-grammatika Maltija li jieħu l-plural miksur, bħal: ċippa (minn microchip ) u ċipep skuna (minn scooner ) u skejjen klippa (minn clip ) u klipep ħarpun (minn harpoon ) u ħrapen plakka (minn plug ) u plakek skrun (minn screw ) u skrejjen Kos, hux? Xi ġmiel meta elementi mill-Ingliż jintisġu ma' mekkaniżmi ta' nisel Għarbi. L-istorja tagħha twila mhux ħażin. Ġejja mit-Taljan chicchera , li ħadha mill-Ispanjol tas-seklu 16 xícara (bl-Ispanjol modern jícara ), missellfa minn kelma Azteka li tirreferi għall-qoxra ta' frotta tropikali. Il-ħelwa hi li bit-Taljan aktar komuni li l-kikkra tissejjaħ tazza . Imma fil-Malti tazza nużawha għar-reċipjent tawwali bla widna, bit-Taljan bicchiere . Apparti l-widna, mnejn taqbadha, il-kikkra għandha x-xoffa, il-parti li tagħmel xofftok magħha. Bużnannietna din ilhom li nnutawha u minnha sawru ħaġa moħġaġa kemxejn imqarba: sebgħek ġo toqbitha u xofftok ma' xoffitha Ir-reċipjent tond b'widna u żennuna li fih nisomtu l-weraq tat-te bil-misħun qabel ma nferrgħuh insejħulu teapot jew la Maltija tepott , inkella tettiera , kelma li dan l-aħħar reġgħet saret popolari bis-saħħa tal-kumpanija Tettiera li tispeċjalizza fit-te artiġjanali u li ħafna mit-tejiet tagħha tagħtihom isem sabiħ bil-Malti, bħal Għażiża , Trankwilla jew Tgħanniqa , te iswed imħawwar bil-ħarrub li mal-ewwel belgħa li tieħu, imisslek qalbek.
5 kelmiet tat-te